ชัยวุฒิ บรรณวัฒน์

**ชัยวุฒิ บรรณวัฒน์** (เกิด 16 กรกฎาคม พ.ศ. 2502)  เป็นนักการเมืองชาวไทย ปัจจุบันดำรงตำแหน่งเลขาธิการพรรคประชาธิปัตย์ และสมาชิกสภาผู้แทนราษฎร แบบบัญชีรายชื่อ อดีตรัฐมนตรีว่าการกระทรวงอุตสาหกรรม อดีตรัฐมนตรีช่วยว่าการกระทรวงศึกษาธิการ ในรัฐบาลอภิสิทธิ์ เวชชาชีวะ อดีตสมาชิกสภาผู้แทนราษฎรจังหวัดตาก

## ประวัติ
ชัยวุฒิ เกิดเมื่อวันที่ 16 กรกฎาคม พ.ศ. 2502 ที่ตำบลท่าสายลวด อำเภอแม่สอด จังหวัดตาก ด้านครอบครัวสมรสกับนางวรวรรณ บรรณวัฒน์

สำเร็จการศึกษาระดับปริญญาตรี จากคณะวิศวกรรมศาสตร์ จุฬาลงกรณ์มหาวิทยาลัย ต่อมาในปี พ.ศ. 2553 เขาได้รับพระราชทานปริญญาวิศวกรรมศาสตรดุษฎีบัณฑิตกิตติมศักดิ์ จากมหาวิทยาลัยเทคโนโลยีราชมงคลล้านนา

## งานการเมือง
ชัยวุฒิ ได้รับเลือกตั้งครั้งแรกด้วยการเป็นสมาชิกสภาจังหวัดตาก ในปี พ.ศ. 2538 ต่อมาได้รับเลือกตั้งเป็นสมาชิกสภาผู้แทนราษฎร จังหวัดตาก สมัยแรกในการเลือกตั้ง พ.ศ. 2539 ในสังกัดพรรคประชาธิปัตย์ และได้รับเลือกตั้งอีกสมัยในการเลือกตั้ง พ.ศ. 2544 และการเลือกตั้ง พ.ศ. 2548

ชัยวุฒิ เคยดำรงตำแหน่งผู้ช่วยเลขานุการรัฐมนตรีว่าการกระทรวงพาณิชย์ และผู้ช่วยเลขานุการคณะกรรมาธิการพลังงาน สภาผู้แทนราษฎร ที่ปรึกษาคณะกรรมาธิการทหาร สภาผู้แทนราษฎร คณะกรรมาธิการวิสามัญงบประมาณ คณะกรรมาธิการคมนาคม สภาผู้แทนราษฎร คณะกรรมาธิการติดตามผลการปฏิบัติตามมติของสภาผู้แทนราษฎร

ในการเลือกตั้งสมาชิกสภาผู้แทนราษฎรในประเทศไทย พ.ศ. 2550 ชัยวุฒิ ได้รับมอบหมายให้ดูแลการเลือกตั้งในโซน 1 (ภาคเหนือตอนบน 11 จังหวัด) ของพรรคประชาธิปัตย์ ร่วมกับเทอดพงษ์ ไชยนันทน์ และศิริวรรณ ปราศจากศัตรู พร้อมกับลงสมัคร สส. จังหวัดตาก เขต 1 และสามารถชนะการเลือกตั้งได้คะแนนเป็นอันดับ 1 ของจังหวัด ภายหลังการเลือกตั้ง 23 ธันวาคม พ.ศ. 2550 พรรคประชาธิปัตย์ที่เป็นฝ่ายค้านพรรคเดียวได้ประกาศจัดตั้ง รัฐบาลเงา หรือ ครม.เงา ขึ้น ในเดือนกุมภาพันธ์ พ.ศ. 2551 และชัยวุฒิ ได้รับเลือกจากที่ประชุมพรรค ให้ทำหน้าที่ **[[รัฐบาลเงา|รัฐมนตรีว่าการกระทรวงอุตสาหกรรมเงา]]** 

เมื่อวันที่ 15 กรกฎาคม พ.ศ. 2551 พรรคประชาธิปัตย์ได้จัดการประชุมใหญ่วิสามัญประจำปี เพื่อเลือกตั้งคณะกรรมการบริหารพรรคชุดใหม่ตามข้อบังคับพรรค และชัยวุฒิ ได้รับเลือกให้ดำรงตำแหน่ง รองหัวหน้าพรรคประชาธิปัตย์ รับผิดชอบดูแลพื้นที่ภาคเหนือ

ต่อมาเมื่อวันที่ 20 ธันวาคม พ.ศ. 2551 ชัยวุฒิได้รับการแต่งตั้งให้ดำรงตำแหน่งรัฐมนตรีช่วยว่าการกระทรวงศึกษาธิการ และภายหลังในวันที่ 6 มิถุนายน พ.ศ. 2553 ได้รับการแต่งตั้งให้ดำรงตำแหน่งเป็นรัฐมนตรีว่าการกระทรวงอุตสาหกรรม

ต่อเนื่องจากนั้น ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 ชัยวุฒิได้รับความไว้วางใจจากประชาชนจังหวัดตาก ให้ได้รับเลือกตั้งเป็น สส.ติดต่อกันเป็นสมัยที่ 5

ในช่วงวิกฤตการณ์การเมืองไทย พ.ศ. 2556–2557 ชัยวุฒิได้เข้าร่วมกับการชุมนุมของ กปปส. (คณะกรรมการประชาชนเพื่อการเปลี่ยนแปลงประเทศไทยให้เป็นประชาธิปไตยที่สมบูรณ์อันมีพระมหากษัตริย์ทรงเป็นประมุข) โดยมีบทบาทสำคัญในการติดตาม สุเทพ เทือกสุบรรณ เลขาธิการ กปปส. อย่างใกล้ชิด ระหว่างการเดินรณรงค์ตามสถานที่ต่าง ๆ และยังเป็นผู้ดูแลรับผิดชอบเวทีชุมนุมที่อนุสาวรีย์ประชาธิปไตย และเวทีแยกปทุมวัน

ต่อมาในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 ชัยวุฒิได้รับเลือกตั้งอีกครั้งเป็นสมัยที่ 6 ซึ่งเป็นสมัยสุดท้าย ก่อนที่ชัยวุฒิจะประกาศเว้นวรรคจากบทบาททางการเมืองโดยไม่ลงสมัครรับเลือกตั้ง ทั้งนี้ ตลอดระยะเวลาการดำรงตำแหน่งทางการเมือง ชัยวุฒิได้รับความไว้วางใจจากประชาชนจังหวัดตากให้ได้รับเลือกตั้งเป็น สส. ทุกสมัยติดต่อกัน โดยไม่เคยสอบตกในการเลือกตั้งแม้แต่ครั้งเดียว

ต่อมาเมื่อปี พ.ศ. 2568 หลังจากที่อภิสิทธิ์ เวชชาชีวะ ประกาศกลับมาดำรงตำแหน่งหัวหน้าพรรคประชาธิปัตย์เป็นสมัยที่ 3 มีกระแสข่าวระบุว่าอภิสิทธิ์ได้เลือกให้ชัยวุฒิ บรรณวัฒน์ เป็นเลขาธิการพรรคคนใหม่ เนื่องจากเป็นผู้ที่อภิสิทธิ์ไว้วางใจมานาน และมีความสนิทกัน และเมื่อวันที่ 18 ตุลาคม ที่ประชุมใหญ่วิสามัญของพรรคประชาธิปัตย์ได้เลือกให้ชัยวุฒิเป็นเลขาธิการพรรคอย่างเป็นทางการ โดยอภิสิทธิ์เป็นผู้เสนอชื่อต่อที่ประชุมด้วยตนเอง

### สมาชิกสภาผู้แทนราษฎร
ชัยวุฒิ บรรณวัฒน์ ได้รับเลือกตั้งเป็นสมาชิกสภาผู้แทนราษฎรมาแล้ว 7 สมัย คือ

# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2539 จังหวัดตาก สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2544 จังหวัดตาก สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2548 จังหวัดตาก สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 จังหวัดตาก สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 จังหวัดตาก สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 จังหวัดตาก สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 แบบบัญชีรายชื่อ สังกัดพรรคประชาธิปัตย์

## เครื่องราชอิสริยาภรณ์
 

## อ้างอิง

## แหล่งข้อมูลอื่น
* เว็บไซต์ศูนย์ข้อมูลนักการเมือง ThaisWatch.com 

 

หมวดหมู่:บุคคลจากอำเภอแม่สอด
หมวดหมู่:นักการเมืองจากจังหวัดตาก
หมวดหมู่:นักเคลื่อนไหวชาวไทย
หมวดหมู่:รัฐมนตรีว่าการกระทรวงอุตสาหกรรมไทย
หมวดหมู่:สมาชิกสภาผู้แทนราษฎรจังหวัดตาก
หมวดหมู่:สมาชิกสภาผู้แทนราษฎรไทยแบบบัญชีรายชื่อ
หมวดหมู่:เลขาธิการพรรคประชาธิปัตย์
หมวดหมู่:นักการเมืองพรรคประชาธิปัตย์
หมวดหมู่:นักการเมืองที่เป็นแนวร่วมกปปส.
หมวดหมู่:บุคคลจากโรงเรียนเตรียมอุดมศึกษา
หมวดหมู่:นิสิตเก่าคณะวิศวกรรมศาสตร์ จุฬาลงกรณ์มหาวิทยาลัย
หมวดหมู่:ผู้ได้รับปริญญากิตติมศักดิ์จากมหาวิทยาลัยเทคโนโลยีราชมงคลล้านนา
หมวดหมู่:ผู้ได้รับเครื่องราชอิสริยาภรณ์ ม.ป.ช.
หมวดหมู่:ผู้ได้รับเครื่องราชอิสริยาภรณ์ ม.ว.ม.